CELEX: 32021D0117
Language: sk
Date: 2021-02-01 00:00:00
Title: Vykonávacie rozhodnutie Komisie (EÚ) 2021/117 z 1. februára 2021, ktorým sa mení vykonávacie rozhodnutie (EÚ) 2019/919, pokiaľ ide o harmonizované normy pre malé plavidlá, týkajúce sa vetrania benzínových motorov a/alebo priestorov benzínových nádrží a elektrických ventilátorov

2.2.2021   
               
               
                  SK
               
               
                  Úradný vestník Európskej únie
               
               
                  L 36/39
               
            
         VYKONÁVACIE ROZHODNUTIE KOMISIE (EÚ) 2021/117
         z 1. februára 2021,
         ktorým sa mení vykonávacie rozhodnutie (EÚ) 2019/919, pokiaľ ide o harmonizované normy pre malé plavidlá, týkajúce sa vetrania benzínových motorov a/alebo priestorov benzínových nádrží a elektrických ventilátorov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 14 smernice Európskeho parlamentu a Rady 2013/53/EÚ (2) sa o výrobkoch, ktoré sú v súlade s harmonizovanými normami alebo ich časťami, pričom odkazy na dané normy alebo ich časti sa uverejnili v Úradnom vestníku Európskej únie, predpokladá, že spĺňajú požiadavky, na ktoré sa tieto normy alebo ich časti vzťahujú a ktoré sú stanovené v článku 4 ods. 1 smernice 2013/53/EÚ a v prílohe I k uvedenej smernici.
                  
               
                     (2)
                  
                  
                     Vykonávacím rozhodnutím Komisie C(2015) 8736 (3) Komisia predložila Európskemu výboru pre normalizáciu (CEN) a Európskemu výboru pre normalizáciu v elektrotechnike (Cenelec) žiadosť o vypracovanie a revíziu harmonizovaných noriem na podporu smernice 2013/53/EÚ, ktoré sú odpoveďou na prísnejšie základné požiadavky stanovené v článku 4 ods. 1 smernice 2013/53/EÚ a v prílohe I k uvedenej smernici v porovnaní so zrušenou smernicou Európskeho parlamentu a Rady 94/25/ES (4).
                  
               
                     (3)
                  
                  
                     Vykonávacím rozhodnutím C(2015) 8736 boli výbory CEN a Cenelec požiadané o revíziu noriem, na ktoré boli uverejnené odkazy v oznámení Komisie 2015/C 087/01 (5).
                  
               
                     (4)
                  
                  
                     Výbor CEN na základe žiadosti uvedenej vo vykonávacom rozhodnutí C(2015) 8736 zrevidoval harmonizovanú normu EN ISO 11105:2017, na ktorú bol uverejnený odkaz v oznámení Komisie 2018/C 209/05 (6). Výsledkom bolo prijatie harmonizovanej normy EN ISO 11105:2020 Malé plavidlá. Vetranie priestorov s benzínovým motorom a/alebo benzínovou nádržou.
                  
               
                     (5)
                  
                  
                     Komisia spolu s výborom CEN posúdila, či harmonizovaná norma EN ISO 11105:2020 vypracovaná výborom CEN spĺňa požiadavky uvedené vo vykonávacom rozhodnutí C(2015) 8736.
                  
               
                     (6)
                  
                  
                     V norme EN ISO 11105:2020 sa stanovujú požiadavky na inštaláciu vetrania benzínových motorov a priestorov benzínových nádrží v rekreačných plavidlách s benzínovými motormi na pohon, výrobu elektrickej energie alebo mechanickú energiu s cieľom zabrániť hromadeniu výbušných plynov v týchto priestoroch.
                  
               
                     (7)
                  
                  
                     Norma EN ISO 11105:2020 spĺňa základné požiadavky, ktoré má za cieľ pokryť a ktoré sú stanovené v článku 4 ods. 1 smernice 2013/53/EÚ a v bodoch 5.1.2 a 5.2.2 časti A prílohy I k uvedenej smernici. Je preto vhodné uverejniť odkaz na túto normu v Úradnom vestníku Európskej únie.
                  
               
                     (8)
                  
                  
                     Norma EN ISO EN ISO 11105:2020 má nahradiť normu EN ISO 11105:2017. Je preto potrebné vypustiť odkaz na harmonizovanú normu EN ISO 11105:2017 zo série C Úradného vestníka Európskej únie.
                  
               
                     (9)
                  
                  
                     S cieľom poskytnúť výrobcom dostatočný čas, aby sa pripravili na uplatňovanie normy EN ISO 11105:2020, treba odsunúť vypustenie odkazu na normu EN ISO 11105:2017.
                  
               
                     (10)
                  
                  
                     Norma EN ISO 11105:2020 má nahradiť aj normu EN ISO 9097:2017 Malé plavidlá. Elektrické ventilátory, na ktorú sa odkazuje v oznámení 2018/C 209/05. Norma EN ISO 9097:2017 odkazuje na všeobecné požiadavky na elektrické ventilátory namontované na rekreačných plavidlách. Je preto potrebné vypustiť odkaz na harmonizovanú normu EN ISO 9097:2017 zo série C Úradného vestníka Európskej únie.
                  
               
                     (11)
                  
                  
                     V prílohe I k vykonávaciemu rozhodnutiu Komisie (EÚ) 2019/919 (7) sa uvádzajú odkazy na harmonizované normy, ktoré sú základom pre predpoklad zhody so smernicou 2013/53/EÚ. Odkaz na harmonizovanú normu EN ISO 11105:2020 by sa mal zahrnúť do prílohy I k uvedenému vykonávaciemu rozhodnutiu.
                  
               
                     (12)
                  
                  
                     V prílohe II k vykonávaciemu rozhodnutiu (EÚ) 2019/919 sa uvádzajú odkazy na harmonizované normy vypracované na podporu smernice 2013/53/EÚ, ktoré sa vypúšťajú z Úradného vestníka Európskej únie. Odkaz na harmonizované normy EN ISO 11105:2017 a EN ISO 9097:2017 by sa mal zahrnúť do prílohy II k uvedenému vykonávaciemu rozhodnutiu.
                  
               
                     (13)
                  
                  
                     Vykonávacie rozhodnutie (EÚ) 2019/919 by sa preto malo zodpovedajúcim spôsobom zmeniť.
                  
               
                     (14)
                  
                  
                     Súlad s harmonizovanou normou zakladá predpoklad zhody so zodpovedajúcimi základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie (EÚ) 2019/919 sa mení takto:
            
                        1.
                     
                     
                        Príloha I sa mení v súlade s prílohou I k tomuto rozhodnutiu.
                     
                  
                        2.
                     
                     
                        Príloha II sa mení v súlade s prílohou II k tomuto rozhodnutiu.
                     
                  
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Bod 2 prílohy II sa uplatňuje od 1. augusta 2022.
         
         
            V Bruseli 1. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES (Ú. v. EÚ L 354, 28.12.2013, s. 90).
         
            (3)  Vykonávacie rozhodnutie Komisie C(2015) 8736 z 15. decembra 2015 týkajúce sa žiadosti o normalizáciu Európskemu výboru pre normalizáciu a Európskemu výboru pre normalizáciu v elektrotechnike, pokiaľ ide o rekreačné plavidlá a vodné skútre na podporu smernice Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES.
         
            (4)  Smernica Európskeho parlamentu a Rady 94/25/ES zo 16. júna 1994 o aproximácii zákonov, iných právnych predpisov a správnych opatrení členských štátov týkajúcich sa rekreačných plavidiel (Ú. v. ES L 164, 30.6.1994, s. 15).
         
            (5)  Oznámenie Komisie v rámci implementácie smernice Európskeho Parlamentu a Rady 94/25/ES zo 16. júna 1994 o aproximácii zákonov, iných právnych predpisov a správnych opatrení členských štátov týkajúcich sa rekreačných plavidiel (Uverejnenie názvov a odkazov harmonizovaných noriem podľa harmonizačného právneho predpisu Únie) (Ú. v. EÚ C 87, 13.3.2015, s. 1).
         
            (6)  Oznámenie Komisie v rámci vykonávania smernice Európskeho parlamentu a Rady 2013/53/EÚ o rekreačných plavidlách a vodných skútroch a o zrušení smernice 94/25/ES (Uverejnenie názvov a odkazov harmonizovaných noriem podľa harmonizačného právneho predpisu Únie) (Ú. v. EÚ C 209, 15.6.2018, s. 137).
         
            (7)  Vykonávacie rozhodnutie Komisie (EÚ) 2019/919 zo 4. júna 2019 o harmonizovaných normách pre rekreačné plavidlá a vodné skútre vypracovaných na podporu smernice Európskeho parlamentu a Rady 2013/53/EÚ (Ú. v. EÚ L 146, 5.6.2019, s. 106).
      
      
         
            PRÍLOHA I
            V prílohe I k vykonávaciemu rozhodnutiu (EÚ) 2019/919 sa dopĺňa táto položka 34:
            
               
                           č.
                        
                        
                           Odkaz na normu
                        
                     
                           „34.
                        
                        
                           EN ISO 11105:2020
                        
                     
                            
                        
                        
                           Malé plavidlá. Vetranie priestorov s benzínovým motorom a/alebo benzínovou nádržou.“
                        
                     
         
      
      
         
            PRÍLOHA II
            Príloha II k vykonávaciemu rozhodnutiu (EÚ) 2019/919 sa mení takto:
            
                        1.
                     
                     
                        dopĺňa sa táto položka 31:
                        
                                    č.
                                 
                                 
                                    Odkaz na normu
                                 
                              
                                    „31.
                                 
                                 
                                    EN ISO 9097:2017
                                    Malé plavidlá. Elektrické ventilátory“;
                                 
                              
                  
                        2.
                     
                     
                        dopĺňa sa táto položka 32:
                        
                                    č.
                                 
                                 
                                    Odkaz na normu
                                 
                              
                                    „32.
                                 
                                 
                                    EN ISO 11105:2017
                                    Malé plavidlá. Vetranie priestorov s benzínovým motorom a/alebo benzínovou nádržou.“